Folkekirkens Nødhjælp samler ind den 12. marts

***”Det er håbet, man lever af, når man ingenting har”***

## Vær med, når Folkekirkens Nødhjælp samler ind den 12. marts. I år er der fokus på krigen i Ukraine og tørken på Afrikas Horn. I efteråret rejste otte frivillige ildsjæle til Kenya for at se, hvordan indsamlede midler fra Sogneindsamling gør en verden til forskel. Her mødte de familier, der har fået høns, en køkkenhave eller mulighed for at åbne en lille forretning – konkrete og enkelte løsninger, der redder liv og skaber håb for en bedre fremtid.

Der er meget langt fra Todbjerg i udkanten af Aarhus til Afrikas Horn. Det kan Torben Hvid skrive under på. I efteråret rejste han til det nordligste af Kenya - lige der, hvor landet mødes med Uganda, Sydsudan og Etiopien.

Torben Hvid har de sidste 15 år været frivillig indsamlingsleder for Folkekirkens Nødhjælp, og i år er han det igen. Det betyder, at han organiserer den årlige indsamling i sit område, han engagerer de lokale kræfter i at gå på gaden for at samle ind, og han sørger for, at alle har en god dag.

Men lige nu er Torben Hvid på vej ind i Kakuma, verdens største flygtningelejr. En mur af blikskure strækker sig langs vejsiden så langt øjet rækker, og termometret viser 36 grader.De otte indsamlingsledere ankommer til Kenya midt i den værste tørke i 70 år. Flere end fire millioner mennesker er ramt af sult i Kenya

”Det er en heftig oplevelse at køre rundt og se så mange mennesker i nød, der lever på så lille et område. Og alligevel bliver vi hjerteligt modtaget. Det var rørende og overvældende,” siger Torben Hvid, der udover at være frivillig indsamlingsleder også er kirkeværge i Todbjerg-Mejlby Sognes Menighedsråd.

Flygtningelejren i Kakuma huser 240.000 mennesker og er et sted, de færreste får lov at se. Torben Hvid har dog sammen med syv andre frivillige indsamlingsledere fået et særligt indblik i livet i lejren. Sammen er de rejst med Folkekirkens Nødhjælp til Kenya for at se, hvordan de og de cirka 10.000 indsamlere, der hver år går på gaden for at samle ind, gør en konkret forskel for verdens fattigste mennesker.

”Vi har været i områder, hvor familier kæmper for den daglige mad og for at få vandet til at række. Det sætter virkelig min egen dagligdag i perspektiv, hvor så mange ting er givet. Det får mig til at tænke mere taknemmeligt over at være til, og at jeg kan være med til at skabe forandring til det bedre,” fortæller Torben Hvid.

**Fik lyset tilbage i øjnene**

Folkekirkens Nødhjælp hjælper flygtninge i Kakuma-lejren ved at give køkkenhaver, høns eller kontanter til at åbne en lille forretning. Næstformand i Skødstrup menighedsråd og mangeårig indsamlingsleder Hartvig Bjerrum mødte én af de unge kvinder, der får hjælp til at klare sig i lejren.

”22-årige Violet fortalte mig om sit liv, og at hun havde mistet ét af sine børn til en sygdom, da hun flygtede fra Sydsudan. Det har været helt ubegribeligt hårdt. Da hun kom hertil, havde hun intet. Men hun har fået sin egen køkkenhave med et lille overrislingssystem. Det største indtryk var, at hun havde fået sin stolthed og sit lys tilbage i øjnene, som hun havde tabt under sin flugt,” fortæller Hartvig Bjerrum, der til daglig er folkeskolelærer.

”I Skødstrup samler vi omkring 20.000 kroner ind om året. De penge har en helt anden betydning her og rækker meget langt. Det kan jeg jo se. Det handler om at give en fremtid og en sikkerhed, så mennesker får håb. For det er håbet, man lever af, når man ingenting har.”

**Næstekærligheden rækker ud over naboen**

Med på turen var også indsamlingsjubilar for Folkekirkens Nødhjælp, Peer Szocs, som i år kan fejre 25 år som indsamlingsleder. De oplevelser, han har med sig hjem i bagagen fra Kenya, sætter for alvor tingene i perspektiv, fortæller han.

”Jeg kan tage hjem og fortælle, at vi for ganske få penge kan gøre en virkelig stor forskel for en masse mennesker. Jeg kan fortælle med mine egne ord, at vi hjælper mennesker i nød. Det gør vi med hjælp til selvhjælp,” siger Peer Szocs, og fortsætter med en opfordring:

”Gå ud og saml ind den 12. marts. Pengene gavner virkelig. Næstekærligheden rækker ud over naboen. Den gælder også til mennesker langt væk fra vores hjem.”

Peer Szocs vil fortsætte med at samle ind, til han ikke kan mere. Fra folkeskolelæren i matematik, Hartvig Bjerrum, kommer et lille regnestykke om tiden brugt som indsamler:

”Vi kan bruge hele vores liv på at arbejde, lave mad og dyrke sport. Men hvis jeg bruger 40 timer om året på at være indsamlingsleder, er det jo ikke meget. Og det giver ufatteligt meget mening,” siger han.

**BOKS:**

**Sogneindsamlingen:**

Siden 1999 har Sogneindsamlingen fundet sted hvert år i fastetiden og de sidste mange år den anden søndag i marts. I 2023 er det den 12. marts.

Frivillige fra hele Danmark går på gaden i deres eget sogn og samler ind til fordel for mennesker i verdens fattigste lande. I hvert sogn er der én person, der har ansvaret for at organisere indsamlingen, planlægge ruter og hverve frivillige. Det er indsamlingslederen.

Penge, der bliver samlet ind, går til Folkekirkens Nødhjælp arbejde i verdens fattigste lande.

Til indsamlingen i 2022 blev der samlet 17 millioner kroner ind, hvilket er en rekord i Folkekirkens Nødhjælp. Der deltager ca. 10.000 frivillige i Sogneindsamlingen hvert år.

For hver indsamler, der går en rute, planter Folkekirkens Nødhjælp i år et træ i Etiopien, som er et af de lande, der er hårdest ramt af både sultkatastrofe og klimakrise.

Læs mere på [www.nødhjælp.dk/indsamling](http://www.nødhjælp.dk/indsamling)

**Billedtekster:**

**Billede 1:**

Folkeskolelærer og indsamlingsleder i Skødstrup sogn, Hartvig Bjerrum, underholder børnene på Wadach-skolen i Turkana, Kenya. De har fået et nyt klasseværelse at være i, så de ikke længere skal undervises udendørs.

**Billede 2:**

Sygeplejerske og indsamlingsleder i Herning, Inger-Marie Svinth, prøver nogle af de lokale afgrøder fra en køkkenhave, der skal hjælpe Regina Apems familie med at sikre nok mad til at klare tørken.

**Billede 3:**

Kika Ngakani fra Congo bor i Kakuma-flygtningelejren. Hun fik i 2016 fem høns og hane af Folkekirkens Nødhjælp. I dag har hun et helt hønsehold, og hun har endda købt sin egen køkkenhave, hvor hun dyrker tomater, kål og okra.

**Billede 4:**

Skoleleder Lomantamoe E. Nelson står foran det klasseværelse, som Folkekirkens Nødhjælp givet penge til at bygge gennem Børnenes U-landskalender.

**Billede 5:**

Det er ikke alle skoler, der endnu kan tilbyde klasseværelser til alle deres elever. Derfor bliver undervisningen stadig afholdt uden for med risiko for afbrydelse pga. sandstorme eller andre vejrforhold.

**Billede 6:**

Sabina Atabo med sin datter Didam Kisike foran deres køkkenhave i Naotin, Kenya. De har fået deres egen køkkenhave.

**Billede 7:**

Peer Szocs kan i år fejre 25 år som indsamlingsleder. ”Jeg håber, at min begejstring gør, at andre vil være frivillige. Og at det gør, at der er andre, som overtager min rolle, når jeg ikke længere kan,” siger han.